Kažimír, Peter, podpredseda vlády a minister financií SR (2012-06-26):
Ďakujem, pani podpredsedníčka, za slovo. Dámy a páni, prajem Vám príjemný dobrý deň. Dovoľte mi úplne na úvod, vzhľadom na to, že som sa nezúčastnil väčšej časti debaty o ratifikácii zmluvy o Európskom stabilizačnom mechanizme, aby som poďakoval všetkým poslancom, ktorí hlasovali za túto ratifikáciu, všetkým 118-im za to, že zdvihli svoju ruku za ratifikáciu tejto zmluvy podľa, podľa mňa pre túto krajinu tak dôležitú, a takisto ďakujem aj všetkým tým, ktorí, ktorí vyjadrili svoj nesúhlas, za to, že rešpektujú demokratickú väčšinu a jej hlasovanie. Chcem aj vysvetliť moju neúčasť na väčšej časti tohto rokovania, ktoré bolo z veľkej časti búrlivé, ale s dobrým výsledkom. Dôvodom neúčasti bolo, bolo to, že som musel odcestovať na zasadnutie Euroskupiny a následne ECOFIN-u v Luxemburgu. Takisto ďakujem pánovi ministrovi zahraničných vecí, že ma zastúpil. No a teraz týmto návrhom skráteného legislatívneho konania v podstate pokračujeme, pretože aby bola zmluva plne ratifikovaná, aby sme mohli v podstate oznámiť našim partnerom v Euroskupine, že sme pripravení sa stať členmi trvalého eurovalu, a musíme dostať do súladu aj národnú legislatívu s textom tejto zmluvy. Takže dovoľujem si vám predložiť na prerokovanie Národnej rady vládny návrh na skrátené legislatívne konanie o vládnom návrhu zákona o Európskom mechanizme pre stabilitu a o doplnenie niektorých ďalších zákonov. Návrh zákona je vykonávacím zákonom k Zmluve o založení Európskeho mechanizmu pre stabilitu. Zmyslom návrhu zákona je vytvoriť legislatívne podmienky pre realizáciu zmluvných záväzkov, ktoré v Slovenskej republike z tejto zmluvy vyplývajú. Na to, aby Slovenská republika splnila svoje záväzky, ku ktorým sa politicky zaviazala či už podpisom predchádzajúcej premiérky predchádzajúcej vlády, alebo aj ústnym prísľubom predsedu terajšej vlády, aby sme mali v čo najkratšom časovom období prijatú legislatívu umožňujúcu plnenie podmienok vyplývajúcich zo zmluvy o EMS, navrhujeme podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, aby sa Národná rada Slovenskej republiky uzniesla na skrátenom legislatívnom konaní o vládnom návrhu tohto zákona. Dôvod potreby skráteného legislatívneho konania je predovšetkým nutnosť čo najrýchlejšej stabilizácie situácie v Eurozóne a celkovo v Európskej únii, k čomu by malo dôjsť po sfunkčnení Európskeho mechanizmu aj po teda sfunkčnení Európskeho mechanizmu pre stabilitu. Na politickej úrovni Euroskupiny sa dohodla inaugurácia mechanizmu, tohto mechanizmu na 9. júl tohto roku. Slovenská republika má záujem byť medzi prvými krajinami eurozóny, takzvane v prvej skupine, ktoré dopomôžu k sfunkčneniu mechanizmu a tým aj k stabilizácii celej Európskej únii. Ratifikovaním mechanizmu vzniknú členom mechanizmu okamžité záväzky, ktoré budú musieť plniť. Treba povedať otvorene, najdôležitejší záväzok našej krajiny sa týka jej majetkovej účasti v tomto mechanizme. Prvú splátku upísaného základného imania, potom bude musieť Slovenská republika uhradiť do 15 dní od nadobudnutia účinnosti vykonávacieho zákona k základnej zmluve. V prípade, že by sa v Slovenskej republike neprijala potrebná legislatíva v čo najkratšom časovom období, mohlo by to mať značné následky na medzinárodné záväzky, ktoré som už tu spomínal. Predmetný vládny návrh bol schválený v uznesením vlády č. 271 zo dňa 20. júna tohto roku. Chcem ešte povedať, že k tomuto zákonu takisto aj k skrátenému legislatívnemu a potom následne k prvému, druhému čítaniu bude určite veľká debata. Chcem aj podotknúť, že predpokladám, že na zasadnutí výboru Národnej rady, výboru Národnej rady, hlavne výboru pre financie a rozpočet môže dôjsť k zmenám tohto zákona, kde sa pokúsime spolu – výbor aj s odsúhlasením rezortu financií – vstúpiť do návrhu zákona takým spôsobom, aby časť kompetencií bola odovzdaná aj Národnej rade. Týmto odporúčam Národnej rade, týmto odporúčam, aby Národná rada Slovenskej republiky schválila predložený vládny návrh na skrátené legislatívne konanie. Ďakujem.